PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/KH/1/1/102	Bratislava  30. apríl 2004 

	Protimonopolný úrad Slovenskej republiky, odbor dohôd obmedzujúcich súťaž,  ako orgán príslušný na konanie podľa § 22 ods. 1 písm. c) zákona  č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.,  v správnom konaní začatom na základe návrhu Združenia pre bankové karty Slovenskej  republiky, Pribinova 25, 810 11 Bratislava  podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. vo veci rozhodnutia podľa § 6 ods. 5 tohto zákona  o tom, že Stanovy  Združenia pre bankové karty Slovenskej  republiky, Pribinova 25, 810 11 Bratislava zo dňa 03.12.2003 a úradu predložené uznesenia Kolégia Združenia pre bankové karty Slovenskej  republiky, Pribinova 25, 810 11 Bratislava,   prijaté v rokoch 2000 - 2003  nie sú v rozpore s § 4 a 5  zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  zákona č. 465/2002 Z. z.  takto

rozhodol:

1.	podľa § 6 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.  Stanovy Združenia pre bankové karty Slovenskej republiky, Pribinova 25, 810 11 Bratislava  zo dňa 03.12.2003 nie sú v rozpore s § 4 a 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona     č. 465/2002 Z. z. 

2.	podľa § 6 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. uznesenia Kolégia Združenia pre bankové karty Slovenskej republiky, Pribinova 25,  810 11 Bratislava  prijaté  na zasadnutiach Kolégia :
dňa 22.3.2000 ako  úlohy číslo 2.1,2.2, 7.1,    
dňa 22.11.2000 ako úlohy číslo 3.1,5.1,6.1,7.1,  
dňa 03.5 2001 ako úlohy číslo 1.1,1.2, 7.1,   
dňa 05.12.2001 ako úlohy číslo 3.1, 4.1, 8.1,4.2,4.3,5.1, 
dňa 17.4.2002 ako úlohy číslo 7.1, 7.2, 
dňa 05.12.2002 ako úlohy číslo 5.1, 5.2, 5.3, 7.1 a
dňa 30.04.2003 ako úlohy č. 7.1, 8.1, 8.2, 8.3 

 nie sú v rozpore s § 4 a 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona     č. 465/2002 Z. z. 

Odôvodnenie:

	Protimonopolnému úradu Slovenskej republiky, odboru dohôd obmedzujúcich súťaž (ďalej len „úrad“)  bol dňa 27.02.2004  doručený   návrh  Združenia pre bankové karty Slovenskej republiky, so sídlom Pribinova 25, 810 11 Bratislava (ďalej len „ZBK“), ktorým  požaduje  vydanie rozhodnutia podľa § 6 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov znení zákona č. 465/2002 Z. z. (ďalej len „zákon“) o tom, že  činnosť ZBK a rozhodnutia Kolégia ZBK   nie sú v rozpore s § 4  zákona. V prílohe  návrhu boli úradu zaslané Stanovy ZBK zo dňa 03.12.2003  a zápisy  z uznesení  Kolégia ZBK  zo dňa 22.03.2000 a 22.11.2000, 03.05.2001 a 05.12.2001, 17.04.2002 a  05.12.2002 a 30.04.2003. 

	Nakoľko z návrhu nebolo zrejmé, akej veci  sa návrh na vydanie rozhodnutia podľa § 6 ods. 5 zákona  týka, listom č. 1123/PMÚ SR/2004 zo dňa 29.03.2004 úrad žiadal  upresniť túto skutočnosť a zároveň žiadal  doplniť  kópiu  Zmluvy o združení z 19.01.1994,  súčasťou ktorej sú  úradu predložené Stanovy.

	Listom  ev. číslo 2072 zo dňa 14.04.2004  navrhovateľ  upresnil,  že predmetom   podaného návrhu  je posúdenie Stanov ZBK a tých rozhodnutí Kolégia ZBK, ktoré boli doteraz prijaté a ktoré sú relevantné vo vzťahu k predmetu zákona.

	Účastníkom správneho konania  je ZBK, ako  právnická osoba, ktorej Stanovy a rozhodnutia  Kolégia ako najvyššieho orgánu sú predmetom posúdenia  v zmysle § 6 ods. 5 zákona.

	ZBK je právnickou osobou zapísanou v registri združení Okresného úradu Bratislava I.  ZBK bolo založené Zmluvou o združení zo dňa 19.01.1994  ako záujmové združenie právnických osôb. 
	Pri posudzovaní  skutočnosti, či je ZBK podnikateľ, vychádzal úrad  z § 3  ods. 2 zákona, podľa ktorého podnikateľ na účely tohto zákona je podnikateľ podľa osobitného predpisu ( § 2 Obchodného zákonníka), ďalej fyzická osoba a právnická osoba a ich združenia, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Predmetom Zmluvy o združení, ktorou  bolo založené ZBK, je vytvárať predpoklady pre rozvoj bezhotovostného platobného styku v Slovenskej republike na základe používania platobných kariet.  Zakladatelia  ZBK  sú právnické osoby, podnikatelia, pôsobiaci, okrem iného,  na trhu bezhotovostného platobného styku v Slovenskej republike, a ich činnosti a konania,  ako aj činnosti a konania ZBK, súvisia so súťažou. Na základe uvedeného  úrad dospel k záveru, že ZBK je podnikateľom na účely tohto zákona.

Posúdenie  Stanov ZBK

	Pri posudzovaní jednotlivých ustanovení Stanov ZBK  z hľadiska ustanovení § 4  a 5 zákona, vychádzal  úrad z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu. 
	V zmysle § 4 ods. 1 zákona dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak zákon neustanovuje inak.
 
	Stanovy ZBK v jednotlivých článkoch upravujú, okrem iného, predmet činnosti, členstvo,  práva a povinnosti členov,  činnosť  jednotlivých orgánov ZBK .

	Podľa článku II. Stanov ZBK hlavným cieľom činnosti ZBK  je vytvárať podmienky pre rozvoj využívania bankových kariet v medzibankovom platobnom styku v Slovenskej republike. Na základe uvedeného je hlavným predmetom činnosti ZBK najmä:
- vytvorenie, podpora a rozvoj spoločnej siete peňažných automatov a obchodníkov prijímajúcich v svojich zariadeniach platby za tovar a služby prostredníctvom bankových kariet,
- vytváranie podmienok  na ďalšie vzdelávanie pracovníkov v oblasti bankových kariet,
- vytváranie podmienok pre spoluprácu s ďalšími bankovými a nebankovými inštitúciami,
-iniciovanie zavádzania nových progresívnych technológií v oblasti bankových kariet,
-spolupráca s bankami v oblasti riadenia kartového rizika v medziach platných právnych predpisov SR,
- zabezpečovanie marketingovej podpory kartových produktov 

	Úrad posúdil jednotlivé články Stanov ZBK a dospel k záveru, že  neobsahujú dojednania obmedzujúce hospodársku súťaž v zmysle § 4 a 5 zákona.  Posúdenie  konkrétnych rozhodnutí  a odporúčaní  orgánov ZBK nebolo predmetom tohto konania.

Posúdenie uznesení Kolégia ZBK

	Kolégium  je najvyšším  orgánom ZBK. Zasadnutia sú zvolávané predsedom ZBK najmenej dvakrát do roka.  Do pôsobnosti Kolégia patrí rokovanie a rozhodovanie o všetkých otázkach súvisiacich s činnosťou ZBK. 
 V rámci návrhu  boli úradu predložené uznesenia prijaté na zasadnutiach Kolégia ZBK  dňa 22.3.2000   (úlohy č. 2.1, 2.2, 7.1),   dňa 22.11.2000 (úlohy č. 3.1, 5.1, 6.1, 7.1),  dňa         03.05 2001 ( úlohy č. 1.1, 1.2, 7.1),  dňa 05.12.2001( úlohy č. 3.1, 4.1, 8.1, 4.2, 4.3, 5.1),  dňa 17.04.2002  (úlohy č. 7.1, 7.2), dňa 05.12.2002 (úlohy č. 5.1, 5.2, 5.3, 7.1) a dňa 30.04.2003   (úlohy č. 7.1, 8.1, 8.2, 8.3). 
Tieto  uznesenia  Kolégia boli v zmysle návrhu  predmetom posúdenia  podľa § 6 ods. 5  zákona v rámci tohto   správneho konania. 

	Po posúdení jednotlivých rozhodnutí Kolégia ZBK, ktoré sú  obsahom   uvedených uznesení, úrad konštatuje, že tieto nie sú v rozpore s § 4  zákona.  

	V tejto súvislosti úrad uvádza, že predmetom  tohto   konania nebolo posúdenie   dohôd, zmlúv, dojednaní (ako napríklad clearingové zmluvy, zmluvy o spoločnom postupe pri uzatváraní zmlúv s obchodníkmi o prijímaní platobných kariet a iné), ktoré sú uzatvorené  medzi jednotlivými členmi ZBK, či už na bilaterálnej alebo multilaterálnej báze  a  ktoré  sú  z rôznych hľadísk  predmetom zasadnutí Kolégia  ZBK z pohľadu činnosti  a kompetencií ZBK. Tieto neboli  obsahom návrhu  a úrad  sa nimi  v konaní  nezaoberal.

	Listom č.2207/PMÚ SR/2004  zo dňa 27.04.2004 úrad vyzval podľa § 33 zákona účastníka  správneho konania, aby sa  pred vydaním rozhodnutia ústne alebo písomne vyjadril k jeho  podkladu  a k spôsobu jeho zistenia, prípadne navrhol jeho doplnenie a k záverom prešetrovania, ku ktorým úrad  na základe jemu známych dostupných informácií a podkladov dospel.   
	
	Účastník konania  sa  v určenej lehote vyjadril listom  ev. č. 2382 zo dňa 30.04.2004. 

Na základe uvedených skutočností úrad rozhodol tak, ako je uvedené vo výrokovej časti  tohto rozhodnutia.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z.   proti tomuto rozhodnutiu možno podať  rozklad Rade úradu prostredníctvom odboru dohôd obmedzujúcich súťaž do 15 dní  odo dňa doručenia rozhodnutia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné  súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                             	
						          Ing. Ján Šufliarsky
                                                     		  riaditeľ odboru dohôd obmedzujúcich súťaž 

Rozhodnutie sa doručí:

 Združenie pre bankové karty Slovenskej  republiky, Pribinova 25, 810 11 Bratislava